กฎกระทรวง (พ.ศ.2524) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยการประดับเครื่องราชอิสริยาภรณ์ และการใช้เครื่องหมายราชองครักษ์ ฉบับที่ 7
กฎกระทรวง
(พ.ศ. ๒๕๒๔)
ออกตามความในพระราชบัญญัติเครื่องแบบทหาร
พุทธศักราช ๒๔๗๗
ว่าด้วยการประดับเครื่องราชอิสริยาภรณ์
และการใช้เครื่องหมาย
ราชองครักษ์
ฉบับที่ ๗[๑]
 

อาศัยอำนาจตามความในมาตรา ๕
แห่งพระราชบัญญัติเครื่องแบบทหาร พุทธศักราช ๒๔๗๗ ซึ่งแก้ไขเพิ่มเติมโดยพระราชบัญญัติเครื่องแบบทหาร
(ฉบับที่ ๔) พ.ศ. ๒๕๑๔ และมาตรา ๗ แห่งพระราชบัญญัติเครื่องแบบทหาร พุทธศักราช ๒๔๗๗
รัฐมนตรีว่าการกระทรวงกลาโหมออกกฎกระทรวงไว้ ดังต่อไปนี้

ให้ยกเลิกความใน (ข) ของข้อ ๔ (๒) แห่งกฎกระทรวง (พ.ศ. ๒๔๙๙)
ออกตามความในพระราชบัญญัติเครื่องแบบทหาร พุทธศักราช ๒๔๗๗
ว่าด้วยการประดับเครื่องราชอิสริยาภรณ์ และการใช้เครื่องหมายราชองครักษ์
ซึ่งแก้ไขเพิ่มเติมโดยกฎกระทรวง (พ.ศ. ๒๕๐๖) ออกตามความในพระราชบัญญัติเครื่องแบบทหาร
พุทธศักราช ๒๔๗๗ ว่าด้วยการประดับเครื่องราชอิสริยาภรณ์ และการใช้เครื่องหมายราชองครักษ์
ฉบับที่ ๔ และให้ใช้ความต่อไปนี้แทน
(ข) สำหรับทหารเรือ ทำด้วยโลหะสีเงิน
ถ้าเป็นนายทหารสัญญาบัตรต่ำกว่าชั้นนายพลเรือ ติดทับกึ่งกลางแถบเครื่องหมายยศ ถ้าเป็นนายทหารสัญญาบัตรชั้นนายพลเรือ
และจอมพลเรือ ติดบนอินทรธนูถัดจากเครื่องหมายยศไปทางด้านคอ เว้นแต่เมื่อแต่งเครื่องแบบปกติลำลองคอพับให้ติดที่กึ่งกลางอินทรธนู
เมื่อแต่งเครื่องแบบฝึกหรือเครื่องแบบสนามให้งดติดเครื่องหมายอักษรพระปรมาภิไธย
ผู้ที่เป็นราชองครักษ์ประจำในกรมราชองครักษ์
ให้มีเครื่องหมายรูปครุฑทำด้วยโลหะสีเงินติดบนอินทรธนูข้างซ้ายอีกด้วย การติดเครื่องหมายรูปครุฑนี้ให้อนุโลมตามการติดเครื่องหมายอักษรพระปรมาภิไธย


ให้ไว้ ณ วันที่ ๒๒ ตุลาคม พ.ศ. ๒๕๒๔
พลเอก ป. ติณสูลานนท์
รัฐมนตรีว่าการกระทรวงกลาโหม
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรกำหนดการประดับเครื่องหมายอักษรพระปรมาภิไธยกับเครื่องแบบทหารเรือให้เหมาะสมยิ่งขึ้น
จึงจำเป็นต้องออกกฎกระทรวงนี้
พรรณพร/ปรับปรุง
๑๐ เมษายน
๒๕๖๒



[๑] ราชกิจจานุเบกษา
เล่ม ๙๘/ตอนที่ ๑๘๑/ฉบับพิเศษ หน้า ๑/๑ พฤศจิกายน ๒๕๒๔